Hof bevind hy het vervreemde vrou vermoorAngelique Clarke Abrahams (25) is dood nadat sy ernstig in haar huis aangerand is. (Foto: Facebook) Waarskuwing: Inligting in die berig kan sensitiewe lesers ontstel. Carl Joe Abrahams (31) van Oos-Londen is Vrydag in die Oos-Kaapse sitting van die hooggeregshof skuldig bevind aan die moord op sy 25-jarige vrou, Angelique Clarke Abrahams. Hy is ook skuldig bevind op aanklag van oortreding van die voorwaardes van ŉ beskermingsbevel. Die direkteur van openbare vervolging, Barry Madolo, het die staatsaanklaer, senior staatsadvokaat Nickie Turner, en die SAPD geloof vir hul uitnemende werk in dié saak. “Abrahams het nie net Angelique van haar lewe beroof nie, maar dit in die teenwoordigheid van ŉ onskuldige kind, die jong seun, gedoen. Hulle verteenwoordig nie net die slagoffers nie, maar die belange van die samelewing aangesien moord op vroue iets is wat uit ons samelewing uitgeroei moet word,” het hy gesê. Abrahams en Angelique was ten tyde van die moord van bed en tafel geskei. Hul seun was ses jaar oud toe hy gesien het hoe sy pa sy ma verwurg. Abrahams het ten tyde van die aanval saam met sy ma in ŉ woonstel in Oos-Londen gewoon. Anelisa Ngcakani, woordvoerder van die nasionale vervolgingsgesag, sê die huwelik is gekenmerk deur huishoudelike geweld. “Kort voor haar dood het Angelique op 20 Augustus 2019 ŉ tussentydse beskermingsbevel teen Abrahams bekom. Die bevel is dieselfde dag op hom bedien. Hy is verbied om haar te mishandel, aan te rand, te dreig of te teister. Angelique het ook dieselfde dag aansoek gedoen vir ŉ egskeiding.” Op die oggend van 29 Augustus 2019 het Abrahams by Angelique se woonstel opgedaag. Hul seun was saam met hom. Die seun het die vorige aand by ‘n buurvrou oorgeslaap en Abrahams het hom daar gaan haal. Angelique, ‘n kontroleklerk, het van nagskof af teruggekeer toe sy Abrahams en haar seun by haar huis aangetref het. Abrahams het die kind opdrag gegee om weg te kruip en hy het Angelique op ŉ sitkamerbank vasgedruk. Hy het sy hande om haar nek gesit, haar gewurg en haar tot op die vloer gedruk. Sy was op haar knieë toe Abrahams haar in ŉ wurggreep beetgekry en haar na die slaapkamer gesleep het. Hy het haar op die bed gesit en haar klere van haar middel af ondertoe verwyder omdat sy op haarself geürineer het. Die kind het uit die woonstel gehardloop en om hulp geroep. Hy het vir een van die bure gesê sy pa is besig om sy ma te vermoor en hy dink sy is dood. Hy het dit ook vir die verhuurder gaan sê en sy wou toegang tot die woonstel bekom, maar die deur was gesluit. Sy het na Abrahams uitgeroep. Toe sy nie enige reaksie kry nie, het sy gesê sy gaan die polisie ontbied. Abrahams het die deur oopgemaak en dit weer agter hom gesluit. Hy het aan die bure en die verhuurder gesê niks het gebeur nie. Hy het die toneel saam met sy seun verlaat. Toegang tot die woonstel is deur ŉ oop venster bekom. Angelique was bewusteloos. Die verhuurder het die polisie en die ambulans ontbied. Angelique is na ŉ hospitaal geneem. Sy het nooit weer haar bewussyn herwin nie en is ŉ paar dae later oorlede. Die nadoodse ondersoek het onthul sy het weens ŉ breinbesering gesterf wat deur die verwurging veroorsaak is. “Die seun, nou agt jaar oud, het verlede maand in die hof getuig sy pa het op 29 Augustus 2019, op pad na Angelique se huis, gesê hy gaan sy ma se nek breek en haar begrawe. Abrahams het die seun se getuienis ontken, maar die seun het volgehou dit is die waarheid.” Die saak is tot 20 Desember 2021 uitgestel vir vonnisoplegging. Pres. Ramaphosa gesels met Maria Clarke. Foto: Elmond Jiyane/GCIS Angelique se ma, Maria Clarke, het ook aan Maroela Media bevestig Abrahams is skuldig bevind op al twee aanklagte. Sy wou nie in hierdie stadium verder kommentaar lewer nie. Pres. Cyril Ramaphosa het in September aan Clarke en die families van die vermoorde Uyinene Mrwetyana en Leighandre Jegels besoek afgelê. Dít nadat hy die vorige aand die land in ŉ nasionale voorafopgeneemde televisie-uitsending oor onder meer aanvalle teen vroue en kinders toegespreek het. Ramaphosa het gesê geweld teen vroue is nie ŉ vroueprobleem nie. Dit is ŉ mansprobleem. “Dit is nie net ŉ nasionale krisis nie, maar ŉ misdaad teen menslikheid. Dit maak nie saak wat ŉ vrou dra, doen, sê of waar sy loop nie, sy het die reg om veilig te wees,” het Ramaphosa gesê, en ordentlike mans lof toegeswaai. Aan Clarke het hy gesê: “Geregtigheid sal geskied, ons sal seker maak daarvan.”